VEGA og Beatbox Concerts præsenterer

**Mighty Oaks fylder Lille VEGA med poetisk folkrock**

*Den internationale folktrio Mighty Oaks har spillet sig ind på de europæiske hitlister med deres melankolske og natur-inspirerede sange fra debutalbummet* Howl*. Oplev bandet mandag den 17. november i Lille VEGA.*

**Melankolsk folkrock**At folkrock-trioen [Mighty Oaks](https://www.facebook.com/mightyoaksmusic?fref=ts) nogensinde blev en realitet er lidt af et tilfælde. De tre medlemmer forlod hver især deres hjemlande (Italien, USA og England) og endte ad omveje i Berlin. Byen, der er mest kendt for sin elektroniske scene, blev udgangspunktet for den internationale folktrio. Bandet spilelde i foråret en næsten udsolgt koncert i Ideal Bar og sammenligner selv deres melankolske folk med bands som Fleet Foxes, Crosby, Stills & Nash samt Neil Young.

Den nostalgiske stemning bliver understreget af fyldige vokalharmonier, akustiske guitarer, tambourin og mandoliner. Solide basflader og spredte trommer afrunder sangene, der kredser om kærligheden, tab og skønheden i alt omkring os.

**Naturen som inspiration**

Specielt naturen er en stor inspirationskilde og referenceramme for forsanger Ian Hopper. ”[Captain’s Hill](http://www.youtube.com/watch?v=lBM_drtwQ_g)” er en sang om hans afdøde mor og stedet Captain’s Hill, som de sammen besøgte i Irland. Titlennummeret ”Howl” fra trioens debutalbum, der udkom i år, handler om ulve og deres flokliv.   
  
Den metafor bruges også i videoen til sangen ”[Brother](http://www.youtube.com/watch?v=wqzlJb7hTsc)”. Her bevæger to drenge sig gennem et dybt romantisk landskab, der synes at gemme på en kraft, som skaber en ubrydelig sammenhørighed mellem folk. Drengene møder i kort glimt en ulveflok, der sørger for soundtracket til deres rejse. Og det er præcis, hvad Mighty Oaks gerne vil være, soundtracket til din rejse gennem livet.

**Universal-interesse**  
Trioen udgav sidste år ep’en *Just One Day*, der sikrede dem en pladekontrakt med Universal efter at have opnået en syttende plads på den tyske iTunes chart. Sangene sikrede også trioen supporttjanser for navne som Kings of Leon, Shout Out Louds, First Aid Kit og The Lumineers.

**Fakta om koncerten**   
Mighty Oaks (INT)   
Mandag den 17. november kl. 21.00   
Lille VEGA, Enghavevej 40, 1674 Kbh. V  
130 kr. + gebyr   
Billetsalg er startet VEGAs hjemmeside, Billetlugen og FONA.